b"\n_START_ARTICLE_\nTV3CAT\n_START_SECTION_\nHist\xc3\xb2ria\n_START_PARAGRAPH_\nLes emissions per sat\xc3\xa8l\xc2\xb7lit de Televisi\xc3\xb3 de Catalunya varen comen\xc3\xa7ar en proves els dies 10 i 11 de setembre de 1995 a trav\xc3\xa9s dels sat\xc3\xa8l\xc2\xb7lits de l'empresa Eutelsat per a Europa i Intelsat i Galaxy per Am\xc3\xa8rica. La programaci\xc3\xb3 estava gravada amb anterioritat i enviada a Londres per tal d'abaratir costos, a excepci\xc3\xb3 dels Telenot\xc3\xadcies i el programa Persones Humanes. Despr\xc3\xa9s de considerar les proves com a exitoses, el 23 d'abril de 1996 varen comen\xc3\xa7ar les emissions de TVC internacional p\xc3\xa8l sat\xc3\xa8l\xc2\xb7lit Astra i al desembre del mateix any va comen\xc3\xa7ar el canal Galeusca (una uni\xc3\xb3 entre ETB, TVG i TVC per emetre a l'Am\xc3\xa8rica llatina), del qual TVC es va separar per emetre el seu propi canal a trav\xc3\xa9s d'Hispasat l'11 de setembre de 1998._NEWLINE_Per altra banda, l'11 de febrer de 1998 varen comen\xc3\xa7ar les emissions de TVCSAT, un canal diferent de TVC Internacional pensat per a la seva difusi\xc3\xb3 a trav\xc3\xa9s de la plataforma de televisi\xc3\xb3 de pagament V\xc3\xada Digital, el qual es centrava m\xc3\xa9s en els catalans que vivien a Espanya o com una multidifusi\xc3\xb3 pels que vivien a Catalunya. Aquest canal tamb\xc3\xa9 es va emetre a la TDT._NEWLINE_Al juliol de 2003, coincidint amb la fusi\xc3\xb3 entre V\xc3\xada Digital i Canal Sat\xc3\xa9lite Digital, es varen substituir les emissions de TVCSAT per les de TVCi, cosa que va provocar que el primer deixes d'emetre._NEWLINE_Des del 28 de maig de 2009 va canviar el nom a TV3cat i l'1 de juny de 2009, TV3cat va substituir a TV3 a les Illes Balears i Piti\xc3\xbcses. L'1 de maig de 2012 va tancar les seves emissions per sat\xc3\xa8l\xc2\xb7lit, mantenint les emissions a les Balears, per cable, per IPTV i potenciant les emissions per internet."